– Dessverre ser vi oss nødt til å avlyse årets Norwegian Wood-festival. Vi konsentrerer oss heller om å lage verdens beste rockefestival i hjertet av Oslo i 2019, skriver festivalsjef Henning Thoresen.

Travis, The Rainmakers, Thåstrøm og Di Derre var blant årets bekreftede artister.

– For dem som har kjøpt billett til årets festival, vil vi komme tilbake med videre prosess, skriver Thoresen videre.

Bakgrunnen for avlysningen er ifølge Thoresen at mange underleverandører og artister ville ha betalt på forskudd.

– Vi var avhengig av å selge flere billetter tidligere enn andre festivaler. En lang vinter førte dessverre til at billettsalget for oss og mange av sommerens festivaler kom sent i gang. Det ble samtidig tungt på sponsorsiden, der mange holdt seg på gjerdet for å se hvordan det gikk, sier Thoresen.

Han fremholder at han vil forsøke på nytt i 2019:

– Vi opplever stor interesse og entusiasme nå fra mange nye medeiere. Det gir grunn til å ha tro på konseptet for fremtiden. Vi lover at vi vil være godt på plass i 2019. Norwegian Wood er ikke historie.

Selskapet Norwegian Wood, som sto bak festivalen, ble slått konkurs i november i fjor, 25 år etter den første festivalen. En måned senere opplyste gründeren av Sagene Bryggeri, Henning Thoresen, at han ville prøve seg i festivalbransjen.